VARAAIT
Üks möödunud aastal enim jututeemaks olnud TV-sarjadest Soomes
oli Nelose "Miljonäri emad".
Seal jälgiti kahte Hispaanias Marbellal elavat sõpra,
kelle päevad olid täis pidutsemist, ostlemist, raiskamist
ja luksusautoga sõitmist.
Saate arvustajate ja natuke ka tootjate arvates
põhineb formaat soomlaste kadedusel.
Kuigi lehtedes kaheldi, et need naised tegelikult ei ela Hispaanias,
et nad pole ehtsad ja kiruti nende peadpööritama panevat elustiili,
ikkagi seda sarja jälgiti ja jälgitakse.
Seda vaadatakse, kadestatakse ja halvustatakse.
Millest see räägib?
Kas see räägib reality-TV teemade puudusest? Võimalik.
Või kujutlusvõime puudusest? Võimalik.
Või räägib see sellest, et meie ajal mõõdetakse Soomes sedasi edukust?
Kas see räägib sellest, et raha otsustab lõpuks kõik?
Mitte mingid moraalsed väärtused.
Kõige rohkem pahameelt tekitas see, et neil naistel lasti mõista,
et nad elavad meeste kulul, tegemata ise mingit tootvat tööd.
Vaatajate arvates polnud nad teeninud ära rikkuses elamist.
Selle asemel oleks olnud vaataja selle paremini ära teeninud,
nii see on.
Alustame täna 3-osalist õpetussarja edukusest.
Mis edukus tegelikult on? Milline on edukas inimene?
Kuidas edukust mõõta?
Meie ajal mõõdetakse edukust majanduslike näitajate järgi - palgaga.
Kui palju sa teenid, milline omand sulle kuulub,
kui suur on su pangaarve jne.
Kui sul on kallis auto, suur maja, hea palgaga töö ja tore abikaasa,
siis sa oled edukas.
Ja kui su nimi on iga-aastases maksukalendris nende hulgas,
kes kõige rohkem makse maksavad, siis oled edukas.
Teine viis edukuse mõõtmiseks
on määratleda seda võimu või kuulsusega.
Kui sul on palju võimu, siis oled edukas.
Kui oled kuulus ükskõik, mille poolest, siis oled edukas.
Kui saadad elus palju korda, siis oled edukas.
Eriti Soomes - koolituste tõotatud maal,
mõõdetakse edukust tunnistustega ja tiitlitega - kas pole tõsi?
Mil määral mõõdad sina edukust nende näitajate järgi?
Selle paljastab see, mida sa teiste elus kadestad.
Mis teeb sind rahulolematuks, mõeldes naabrite, sugulaste
või koguduse venna või õe peale?
Kas see on selle teise palk, auto, maja, koolitatus, lapsed või laste edukus?
Välisreisid või mis? Palju asju. Sellest täna räägimegi.
VARAAIT
Paljud edukuse näitajad on tunginud ka kristlikku kogudusse.
Sealgi, ühel ja teisel pool, vaadatakse üllatavalt palju tiitleid ja nimetusi.
Ka nö eduteoloogia pakub meile Jumala nimel
kiiret, säravat ja kindlat pääsu haljale oksale.
Kui sa vaid usud endasse, mõtled positiivselt
ja annad rohkelt sellest, mis sulle kuulub.
Kui mõistad patuna hukka vaesuse, haiguse ja nõrkuse,
siis Jumal õnnistab sind rikkuse, tervise ja edukusega.
Piiblis ei tähenda Jumala õnnistus alati rikkust;
see ei tähenda alati tervist ega ka probleemidest vabanemist;
vabanemist kõigist probleemidest.
Jumala õnnistus võib ilmneda puuduse, haiguse ja vastuolude keskel.
Inimlik edukus ei too automaatselt kaasa Jumala õnnistust,
nii nagu Jumala õnnistus ei too automaatselt kaasa inimlikku edukust.
Kui me otsime edukust, võime saada hetkelist meelehead,
kuid kaotada õnnistuse.
Kui otsime Jumalat,
saame kogeda Tema antud edukust ühel või teisel moel.
Ühel ja teisel moel. Õnnistust ühel ja teisel moel.
Siiski ei peaks viskama last koos pesuveega välja.
See, mida kutsume eduteoloogiaks, sisaldab endas tõsiasju,
mida Jumal on mõelnud meile õnnistuseks.
Jumal õnnistab omasid, Ta kannab hoolt omade eest.
Ta annab meeleldi ande, ilma, et Ta märgiks kõik üles.
Ta raiskab meie peale oma ande.
Jumal on end sidunud seaduspärasustega.
Seaduspärasustega, mis toovad kaasa Jumala tahte kohast edu.
Täna käsitleme ühte sellist seaduspärasust
ja minu arvates kõige tähtsamat edu saladust - nimelt suhet Jumalaga.
Sinna on peidetud edu saladus.
Vanas Testamendis sidus Jumal oma rahva
ja selle üksikute liikmete edu ja õnnistuse tihedalt sellega,
kuidas nad suhtusid Jumala antud elu juhenditesse,
Jumala antud käskudesse ja seadustesse.
Mooses kuulutas rahvale:
"Ja kui te tõesti kuulate mu käske, mis ma täna teile annan,
nõnda et te armastate Jehoovat, oma Jumalat,
ja teenite teda kõigest oma südamest ja kõigest oma hingest,
siis annan mina teie maale vihma omal ajal, varajase ja hilise vihma,
ja sa koristad kokku oma teravilja, viina ja õli.
Ja ma annan sinu väljal rohtu su lojuste jaoks;
sina ise sööd ja su kõht saab täis."
Jumal on andnud oma käsud ja kogu Moosese raamatute seaduste kogumiku,
kaitsmaks omasid kurja eest.
Kümme käsku, milles käsuõpetus on kokku võetud,
pole antud meile kiusu pärast ega süütunde tekitamiseks,
vaid kaitseks.
Kaitseks meie endi eest ja üksteise eest.
Seadus kaitseb ja varjab neid, kes sellest kinni peavad.
See on endiselt nii.
Kui jälgida Iisraeli rahva ajalugu, ei saa mööda minna sellest,
et Jumala käsuõpetus kaitses seda rahvast kõigi rahvaste möllus.
See kaitses segunemast teiste rahvastega.
See kaitses ka näiteks siis,
kui miljonid inimesed Euroopas surid musta surma - katku.
See nakkushaigus ei puudutanud juute peaaegu üldse,
kuna nad pesid seaduse kohaselt alati enne sööki oma käsi.
Nad ei teadnud, et see kaitseb neid bakterite või viirusnakkuste eest
ja siiski see Moosese käsuõpetuse- kohane usuline komme kaitses neid.
Jumal aga ei sidunud oma ajalist hoolt ainult käskude vormilise täitmisega.
Ta ootas rahvalt Vanas Testamendis ka armastust enda vastu.
Ta ütles: "...et te armastate Jehoovat, oma Jumalat
ja teenite teda kõigest oma südamest ja kõigest oma hingest..."
Kuigi juba Jumala seaduste väline järgimine
kaitses ja kaitseb inimest,
peitub edu saladus suhtes Jumalaga Jumala armastamises.
Kogu kristluses on küsimus suhtest, suhtest Jumalaga.
Jumal tahtis juba Vanas Testamendis omade südameid.
Ta tahtis, et rahvas oleks sõltuv Temast, et rahvas vajaks Teda.
Seega, kui tahame olla edukad ja saada osa Jumala õnnistustest,
on kõige tähtsam saada Jumalaga asjad korda.
Uues Testamendis ütles Jeesus oma jüngritele:
"Ärge siis olge mures, küsides: Mida me sööme? või: Mida me joome?
või: Millega me riietume? Sest kõike seda taotlevad paganad.
Teie taevane Isa teab ju, et te seda kõike vajate.
Ent otsige esiti Jumala riiki ja tema õigust,
siis seda kõike antakse teile pealegi!"
Meile on omane muretseda oma toimetuleku pärast.
Arvame, et kõigepealt tuleb muretseda söök, riided, korter, küte
ja kõik muu selline
ja alles peale seda on aega vaimulike asjade jaoks -
Jumalale, Tema riigile ja vaimulikule tööle jne.
Ja nii me väsitame end materiaalse muretsemisega sedavõrd,
et jõudu kõige tähtsama jaoks enam ei jätkugi.
Jeesus manitseb meid otsima esiti Jumalat ja Tema õigust,
asetama Tema esikohale oma elus.
Pöörduma esmalt Tema poole, enne kui me ise üritame.
Paljud arvavad, et Jumal aitab neid, kes ennast ise aitavad.
See ei pea paika.
Meie oma üritamine on sageli takistuseks Jumala õnnistustele.
Selle asemel, et keskenduda õnnistuste ja edu otsimisele,
manitseb Jeesus meid Teda otsima.
Ja seda kaudu lubab Ta ka edu.
Vanas Testamendis ütles Jumal Joosuale:
"Ole ainult vahva ja hästi tugev,
tehes hoolsasti kogu käsuõpetuse järele,
mille mu sulane Mooses sulle andis;
ära kaldu sellest ei paremale ega vasakule,
et sa võiksid teha targasti kõikjal, kuhu sa lähed!
Ärgu lahkugu see käsuõpetuse raamat sinu suust,
vaid mõtle sellele päeval ja öösel,
et sa peaksid hoolsasti kõike, mis sinna on kirjutatud,
sest siis õnnestub su teekond ja siis on sul kordaminek!"
Jumal on ilmutanud end ja oma tahet oma Sõnas, Piiblis.
Ta lubas anda edu rahva juhile Joosuale, Moosese järeltulijale,
kui ta peab Jumala Sõnast kinni.
Joosua pidi järgima seda, kaldumata paremale või vasakule,
et Jumal annaks õnnestumise,
kui Joosua austaks, loeks, tunneks ja järgiks Piibli Sõna.
Me elame ajal, mis otsib edu - sageli ükskõik millise hinnaga
ja heidab samal ajal minema Jumala juhised ning halvustab Piiblit.
Me elame rikkamas ja ülikülluslikumas ühiskonnas kui kunagi varem.
Samal ajal elame õnnetumas, kibestunuimas
ja rahulolematumas ühiskonnas kui kunagi varem.
Sest me otsime edu rohkem kui selle Andjat.
Jumal lubab, et mida paremini me tunneme Tema Sõna,
seda õnnistatum me elu on.
Mida enam võtame aega Jumala Sõna uurimiseks,
seda õnnelikumad me oleme.
Ja ikkagi me unustame selle - uuesti ja uuesti.
Me keskendume otsima elu sisu igalt poolt mujalt välja arvatud Jumalast
ja Tema Sõnast.
Kui palju pühendad sina aega Jumala Sõna uurimisele?
Mul omal on korduv kogemus sellest,
kuidas Jumala Sõna lugemine toob rahu ja rahulolu.
See võtab mingil imelikul moel ära sisemise rahutuse.
Kui ma ei toida ennast Tema Sõnaga,
siis mured ja sisemine väsimus poevad naha vahele.
Vahel see võib tulla sellise murdvana, isegi masendusena peale.
Olen kogenud palju kordi,
kuidas Jumala Sõnaga enda sisemuse toitmine
tõstab mind sealt oma sügavustest pinnale.
VARAAIT
Me mõõdame edukust väliste asjadega.
Piiblis tähendab tõeline edukus seesmist rahu ja ühendust Jumalaga.
Paulus kirjutas efeslastele:
"Et ta annaks teile oma au rikkust mööda
saada tugevaks tema Vaimu läbi seespidise inimese poolest,
et Kristus usu kaudu elaks teie südameis..."
Meie pöörame tähelepanu välisele, Jumal aga keskendub sisemisele.
Apostel Paulus ei palunud efeslastele rikkust või välist edukust.
Ta palus, et Jumal muudaks nende sisemise olemuse tugevaks,
et nad muutuksid vaimus tugevaks.
Ta palus, et Jeesus elaks nende sisemuses
ja saaks seal rohkem ruumi.
Paulus palvetas, et efeslastel oleks suurem Jeesus
ja seda ta paluks ka meie aja kristlastele,
et usklikud tunneksid paremini Jeesust.
On huvitav, et Jeesuse tundmine muutub tugevamaks siis,
kui meil on mingil moel raske.
Ei Paulus ega ka Jeesus palu meile sellist edu,
kus meil on kõike head ülikülluslikult. Sellistes oludes me ei vaja Jeesust.
Väline üliküllus on üks hullemaid vaimuliku elu uuristajaid.
See lihtsalt on nii.
VARAAIT
Paulus kirjutab korintlastele: "Sellepärast me ei loidu,
vaid kuigi meie väline inimene kõduneb,
uueneb sisemine inimene ometi päev-päevalt.
Sest see silmapilkne kerge viletsus
saavutab meile määratu suure ja rohke igavese au,
meile, kes me ei vaata nähtavaile, vaid nähtamatuile asjadele;
sest nähtavad asjad on ajalikud, nähtamatud aga on igavesed."
Paulus viitab nendes salmides oma kogemusele Jumala teenijana.
Evangeeliumi kuulutades sattus ta mitmesugustesse raskustesse,
mitmesugustesse kitsikustesse ja tupikutesse.
Ta koges sageli, et ta on nõutu, tagakiusatud, hüljatud ja mahapaisatud.
Kuid Jumala lasi sellel sündida, et võtta temalt ära tema oma jõud.
Et ta ei loodaks enesele, vaid Jumala peale.
Ja ikkagi see mees, kelle elu oli väliselt väga keeruline ja raske,
on kindlasti kõige edukam jumalariigi töötegija peale Jeesuse.
Paulus ei tundnud, et: "Siin ma nüüd siis lähen, edukuse tipul!
Võidame kõigepealt Aasia, siis Euroopa ja siis kogu maailma!
Sellise meeletu võiduhüüuga. Punased vaibad ja puha!"
Ei! Kuigi väline inimene oli hädas, haige ja kitsikuses,
siis sisemine Paulus sai ainult tugevamaks
ja uuenes päev-päevalt Jumala väes.
Paulus õppis rasketes olukordades nägema Jumala võimalusi;
nii nagu veel raskemates olukordades ja tõeliselt rasketes olukordades.
Õppis vaatama Jumala võimaluste ja mitte oma võimaluste peale.
Tõeline edu pole see, et meil läheb väliselt hästi,
vaid tõeline edu on üha uuenev sõltuvus Jeesusest ja ühendus Temaga.
Edu saladus peitub ühenduses Jeesusega.
Paulus väljendas seda otse, öeldes:
"Aga mis mulle oli kasuks, olen ma arvanud kahjuks Kristuse pärast.
Jah tõesti, mina arvan kõik kahjuks
oma Issanda Kristuse Jeesuse ülivõimsa tunnetuse vastu,
kelle pärast ma olen minetanud kõik selle ja pean kõike pühkmeiks,
et kasuks saada Kristust ja et mind leitaks tema seest
ega oleks mul oma õigust, mis on käsust,
vaid see õigus, mis tuleb Kristuse usu kaudu,
see, mis tuleb Jumalalt usu varal".
Paulus oli oma aja mõõdupuu järgi väga edukas mees,
eriti enne usule tulekut.
Ta oli sündinud õige rahva sekka, ta oli õigest soost ja inimlikult õige;
saanud parima koolituse, tal oli hea töö ja ta karjäär oli tõusuteel.
Tal oli kõik, mis muutis teda ümbritsevad inimesed kadedaks.
Aga siis kohtus ta teel Damaskusesse Jeesusega
ja tema elu muutus, tema väärtused muutusid,
tema elu mõte muutus.
See, mis oli varem tema elu täitnud, ei tähendanudki enam midagi.
Tema jaoks oli kõige tähtsam õppida tundma Jeesust.
Selle kõrval oli kõik mõttetu, kaotus. Paulus kasutab siin väljendit,
et ta peab seda kõike sõnnikuks Jeesuse tundmise kõrval.
Ta jaoks olid Jeesus ja armust andeks saamine
nii suured aarded, et nende kõrval oli kõik muu vaid sõnnik ja rämps.
Paulus kasutas siin sõna,
mida ma ei tahaks televisioonis kasutada.
Ütleme selle kohta nüüd kasvõi sõnnik.
Ja see mees, kes pidas kõike muud rämpsuks ja sõnnikuks
Jeesuse Kristuse tundmise kõrval,
see mees oli kogu kristliku ajaloo edukaim apostel ja jutlustaja.
Ta ei otsinud edu, vaid Jeesust ja Tema õigust.
Jeesus ütles: kes oma elu püüab hoida, see kaotab selle,
aga kes selle kaotab, hoiab selle alles.
Ja edasi ütleb Ta, et:
"See on igavene elu, et nad tunnevad Sind, ainsat tõelist Jumalat
ja Teda, kelle Sina oled läkitanud, Jeesust Kristust."
Oled sa püüdnud teha ise midagi oma elust?
Leida õnnelikku elu, püüdnud rohkem õnne välja pigistada
ja luua ise hea elu ilma Jeesuseta?
See on võimatu.
Ta tahab, et sa loobuksid ja annaksid oma elu Temale,
et Tema võiks teha sellest midagi uut.
Ta teeb sellest midagi head ja midagi suurt
ja Ta lubab meie eest hoolt kanda, kui me Teda otsime.
VARAAIT
Saalomon kirjutab Õpetussõnades 3:6
"Õpi Teda tundma kõigil oma teedel, siis Ta teeb sinu teerajad tasaseks."
Jumal lubab õnnistada meie õpinguid, tööd, peret ja vaba aega,
kui teeme Talle ruumi nendes valdkondades.
Kui küsime, mida Tema tahab? Kuhu Tema tahab meid viia.
Praegu on väga hea hetk,
väga hea moment anda oma elu juhtimine Jeesusele.
Sellest paremat hetke enam ei tule.
Ka kõigis neis valdkondades, kus me oleme ise juhtinud.
Ära lükka seda edasi.
Palu andeks oma rahulolematus
ja võimalik kadedus nende ees, kellel on rohkem.
Palu andeks ja Jumal lubab anda andeks,
sest Jeesus on lepitanud kõik Kolgata ristil.
Palvetame koos!
Tänu, Jeesus, et Sa oled surnud meie eest
ja lepitanud meie suhtumise, ka vale suhtumise Kolgata mäel.
Jeesus, täname, et kui Sa ütlesid, et see on lõpetatud,
siis kõik meie patud maksti hetkega. Need on tasutud.
Issand, tänu, et võime uskuda, et me saame kõik andeks,
Jeesuse nimel, aamen!
Tänan, et olid vaatamas.
Soovides toetada TV7 tööd, võid helistada 900 1777 (7 eur) Aitäh!
Tänan sind, et olid vaatamas
ja me jätkame taas 2 nädala pärast "Varaaidas".
Seniks Jumala õnnistust ja nägemist!
Tõlge: Ülle Kapanen